b'\n_START_ARTICLE_\nSocialinis mobilumas\n_START_PARAGRAPH_\nSocialinis mobilumas yra individ\xc5\xb3, o kartais ir grupi\xc5\xb3, jud\xc4\x97jimas tarp skirting\xc5\xb3 pozicij\xc5\xb3 visuomen\xc4\x97s stratifikacin\xc4\x97s sistemos viduje (tarp klasi\xc5\xb3 ir sluoksni\xc5\xb3). Jud\xc4\x97jimas socialin\xc4\x97je hierarchijoje gali vykti auk\xc5\xa1tyn ir \xc5\xbeemyn. Skiriamas intergeneracinis ir intrageneracinis (arba karjeros) mobilumas. Intergeneracinis mobilumas rei\xc5\xa1kia mobilum\xc4\x85 tarp \xc5\xa1eimos kilm\xc4\x97s ir asmens klas\xc4\x97s arba statuso.\n_START_SECTION_\nIntrageneracinis mobilumas\n_START_PARAGRAPH_\nIntrageneracinis mobilumas, karjera, patiriamas konkretaus asmens gyvenimo metu. Toks mobilumas apima asmens socialinio statuso pasikeitimus d\xc4\x97l i\xc5\xa1silavinimo, pak\xc4\x97limo pareigose, da\xc5\xbenai ir paveld\xc4\x97jus t\xc4\x97v\xc5\xb3 arba uo\xc5\xa1vi\xc5\xb3 turt\xc4\x85, vykstant strukt\xc5\xabriniams ekonomikos poky\xc4\x8diams (pvz., u\xc5\xbedarius akmens anglies kasyklas).\n_START_SECTION_\nSocialinis mobilumas Vakar\xc5\xb3 pasaulyje\n_START_PARAGRAPH_\nPer pastaruosius 80 met\xc5\xb3 daugelyje pramonini\xc5\xb3 valstybi\xc5\xb3 absoliutus mobilumo lygis ai\xc5\xa1kiai i\xc5\xa1augo. Tai susij\xc4\x99 su nerank\xc5\xb3 darbo specialybi\xc5\xb3 skai\xc4\x8diaus padaug\xc4\x97jimu. Tuo pa\xc4\x8diu santykiniai mobilumo \xc5\xa1ansai per \xc5\xa1\xc4\xaf laikotarp\xc4\xaf liko prakti\xc5\xa1kai nepakit\xc4\x99. Daugiau vietos socialin\xc4\x97s strukt\xc5\xabros vir\xc5\xa1uje neu\xc5\xbetikrino lygesni\xc5\xb3 galimybi\xc5\xb3 ten patekti, nes proporcingai daugiau t\xc5\xb3 naujosios vidurin\xc4\x97s klas\xc4\x97s darb\xc5\xb3 u\xc5\xbe\xc4\x97m\xc4\x97 privilegijuotosios klas\xc4\x97s vaikai. D\xc4\x97l to ry\xc5\xa1ys tarp individo klasin\xc4\x97s kilm\xc4\x97s ir tik\xc4\x97tino likimo liko pakankamai stabilus, nepaisant ekonomikos augimo, \xc5\xa1vietimo reformos, perskirstan\xc4\x8dios ekonomin\xc4\x97s ir socialin\xc4\x97s politikos.'